b"\n_START_ARTICLE_\nChianti\n_START_PARAGRAPH_\nUn vin Chianti (pronun\xc8\x9bie \xc3\xaen italian\xc4\x83: /'kjanti/) este un vin produs \xc3\xaen regiunea Chianti din centrul Toscanei, Italia. Acesta a fost asociat \xc3\xaen trecut cu o sticl\xc4\x83 \xc3\xaendesat\xc4\x83 \xc3\xaentr-un co\xc8\x99 de paie, numit\xc4\x83 fiasco (\xe2\x80\x9esticl\xc4\x83\xe2\x80\x9d; pl. fiaschi). Cu toate acestea, fiasco-ul este folosit doar de c\xc3\xa2\xc8\x9biva produc\xc4\x83tori\xc2\xa0 de vin deoarece vinul Chianti este \xc3\xaembuteliat acum \xc3\xaen sticle de vin cu o form\xc4\x83 standard. Baronul Bettino Ricasoli (mai t\xc3\xa2rziu prim-ministru al Regatului Italiei) a creat re\xc8\x9beta vinului Chianti: 70% Sangiovese, 15% Canaiolo \xc8\x99i 15% Malvasia bianca la mijlocul secolului al XIX-lea._NEWLINE_Prima atestare documentar\xc4\x83 a unei zone viticole Chianti a fost f\xc4\x83cut\xc4\x83 \xc3\xaen 1716. Zona era format\xc4\x83 din teritoriile satelor Gaiole, Castellina \xc8\x99i Radda, ce formau a\xc8\x99a-numita Lega del Chianti \xc8\x99i mai t\xc3\xa2rziu Provincia del Chianti (provincia Chianti). \xc3\x8en 1932 zona Chianti a fost complet redefinit\xc4\x83 \xc8\x99i \xc3\xaemp\xc4\x83r\xc8\x9bit \xc3\xaen \xc8\x99apte subdomenii: Classico, Colli Aretini, Colli Fiorentini, Colline Pisane, Colli Senesi, Montalbano \xc8\x99i R\xc3\xb9fina. Majoritatea satelor, care \xc3\xaen 1932 au fost incluse dintr-o dat\xc4\x83 \xc3\xaen noua zon\xc4\x83 Chianti Classico au ad\xc4\x83ugat in Chianti la numele lor, precum este cazul localit\xc4\x83\xc8\x9bii Greve in Chianti, care \xc8\x99i-a modificat numele \xc3\xaen 1972. Vinurile etichetate \xe2\x80\x9eChianti Classico\xe2\x80\x9d provin din cea mai \xc3\xaentins\xc4\x83 subzon\xc4\x83 a regiunii Chianti, care include teritoriul original. Numai Chianti din aceast\xc4\x83 subzon\xc4\x83 poart\xc4\x83 un sigiliu cu un coco\xc8\x99 negru (cunoscut \xc3\xaen limba italian\xc4\x83 ca gallo nero) pe g\xc3\xa2tul sticlei, care indic\xc4\x83 faptul c\xc4\x83 produc\xc4\x83torul de vin este un membru al Chianti Classico Consortium, asocia\xc8\x9bia local\xc4\x83 a produc\xc4\x83torilor. Alte variante, cu excep\xc8\x9bia vinurilor Rufina de la nord-est de Floren\xc8\x9ba \xc8\x99i Montalbano de la sud de ora\xc8\x99ul Pistoia, sunt denumite dup\xc4\x83 numele provinciilor respective: Siena pentru Colli Senesi, Floren\xc8\x9ba pentru Colli Fiorentini, Arezzo pentru Colli Aretini \xc8\x99i Pisa pentru Colline Pisane. \xc3\x8en 1996 o parte a subzonei Colli Fiorentini a fost redenumit\xc4\x83 Montespertoli._NEWLINE_\xc3\x8en cursul anilor 1970, produc\xc4\x83torii au \xc3\xaenceput s\xc4\x83 reduc\xc4\x83 cantitatea de struguri albi din Chianti. \xc3\x8en 1995 a devenit legal\xc4\x83 producerea unui Chianti cu o compozi\xc8\x9bie 100% Sangiovese. Pentru ca un vin s\xc4\x83 poat\xc4\x83 purta numele de Chianti, acesta trebuie s\xc4\x83 fie fabricat dintr-o cantitate de cel pu\xc8\x9bin 80% struguri Sangiovese. Vinul \xc3\xaenvechit Chianti (cu o vechime de 38 de luni, \xc3\xaen loc de 4-7 luni) poate fi etichetate ca Riserva. Vinul Chianti, care \xc3\xaendepline\xc8\x99te cerin\xc8\x9be mai stricte (produc\xc8\x9bie mai mic\xc4\x83, un\xc2\xa0 con\xc8\x9binut de alcool mai ridicat etc.), poate fi etichetat Chianti Superiore, de\xc8\x99i vinului Chianti din subzona \xe2\x80\x9eClassico\xe2\x80\x9d nu \xc3\xaei este permis \xc3\xaen niciun caz s\xc4\x83 fie etichetat ca \xe2\x80\x9eSuperiore\xe2\x80\x9d.\n_START_SECTION_\nIstoric\n_START_PARAGRAPH_\nPrima atestare documentar\xc4\x83 a \xe2\x80\x9evinului Chianti\xe2\x80\x9d dateaz\xc4\x83 din secolul al XIII-lea, atunci c\xc3\xa2nd viticultura s-a dezvoltat tot mai mult \xc3\xaen \xe2\x80\x9eMun\xc8\x9bii Chianti\xe2\x80\x9d din jurul Floren\xc8\x9bei. Comercian\xc8\x9bii din localit\xc4\x83\xc8\x9bile \xc3\xaenvecinate Castellina, Gaiole \xc8\x99i Radda au format Lega del Chianti (Liga Chianti) cu scopul de a produce \xc8\x99i de a promova vinul local. \xc3\x8en 1398 exist\xc4\x83 documente care atest\xc4\x83 c\xc4\x83 vinul Chianti era un vin alb. \xc3\x8en 1716 Cosimo al III-lea de Medici, marele duce de Toscana, a emis un edict prin care a stabilit c\xc4\x83 cele trei sate din Lega del Chianti (Castellina in Chianti, Gaiole in Chianti \xc8\x99i Radda in Chianti), precum \xc8\x99i satul Greve \xc8\x99i o zon\xc4\x83 lung\xc4\x83 de 3,2 km de pe dealul de la nord de Greve, \xc3\xaen apropiere de Spedaluzzo, erau singurii produc\xc4\x83tori oficiali ai vinului Chianti. Aceast\xc4\x83 delimitare a existat p\xc3\xa2n\xc4\x83 \xc3\xaen iulie 1932, c\xc3\xa2nd guvernul italian a extins zona Chianti prin includerea teritoriilor periferice din Barberino Val d'Elsa, Chiocchio, Robbiano, San Casciano in Val di Pesa \xc8\x99i Strada. Extinderile ulterioare din 1967 au f\xc4\x83cut ca zona Chianti s\xc4\x83 acopere o suprafa\xc8\x9b\xc4\x83 foarte mare din centrul Toscanei._NEWLINE_Prin secolul al XVIII-lea, Chianti era recunoscut pe scar\xc4\x83 larg\xc4\x83 ca un vin ro\xc8\x99u, dar compozi\xc8\x9bia exact\xc4\x83 \xc8\x99i soiurile de struguri utilizate pentru producerea vinului era necunoscut\xc4\x83 \xc3\xaen acel moment. Ampelografii au g\xc4\x83sit indicii despre soiurile de struguri populare \xc3\xaen acea vreme \xc3\xaen operele literare ale scriitorului italian Cosimo Villifranchi care a remarcat c\xc4\x83 Canaiolo era soiul cultivat pe scar\xc4\x83 larg\xc4\x83 \xc3\xaen zon\xc4\x83, \xc3\xaempreun\xc4\x83 cu Sangiovese, Mammolo \xc8\x99i Marzemino. Re\xc8\x9bet modern\xc4\x83 de Chianti a fost stabilit\xc4\x83 de omul de stat italian Bettino Ricasoli \xc8\x99i s-a bazat \xc3\xaen mare parte pe strugurii din soiul Sangiovese. \xc3\x8enaintea stabilirii acestei re\xc8\x9bete, Canaiolo era soiul de struguri dominant \xc3\xaen Chianti, cu compozi\xc8\x9bii mai mici de Sangiovese \xc8\x99i Malvasia. La mijlocul secolului al XIX-lea, Ricasoli a creat o re\xc8\x9bet\xc4\x83 pentru Chianti, care s-a bazat \xc3\xaen primul r\xc3\xa2nd pe Sangiovese. Re\xc8\x9beta lui con\xc8\x9binea 70% Sangiovese, 15% Canaiolo, 10% Malvasia (mai t\xc3\xa2rziu a fost modificat\xc4\x83 pentru a include \xc8\x99i strugurii Trebbiano) \xc8\x99i 5% alte soiuri de struguri ro\xc8\x99ii. \xc3\x8en 1967, regulile Denominazione di origine controllata (DOC) adoptate de guvernul italian au stabilit ferm \xe2\x80\x9eformula Ricasoli\xe2\x80\x9d al unui amestec de Sangiovese cu 10-30% Malvasia \xc8\x99i Trebbiano.\n_START_SECTION_\nSubregiunile Chianti\n_START_PARAGRAPH_\nRegiunea Chianti acoper\xc4\x83 o vast\xc4\x83 suprafa\xc8\x9b\xc4\x83 din Toscana \xc8\x99i include \xc3\xaentre hotarele sale mai multe regiuni \xc3\xaen care se produce vin din categoriile Denominazione di origine controllata (DOC) \xc8\x99i Denominazione di Origine Controllata e Garantita (DOCG). Alte vinuri toscane cunoscute bazate pe Sangiovese, cum ar fi Brunello di Montalcino \xc8\x99i Vino Nobile di Montepulciano, pot fi \xc3\xaembuteliate \xc8\x99i etichetate sub denumirea de baz\xc4\x83 \xe2\x80\x9eChianti\xe2\x80\x9d dac\xc4\x83 produc\xc4\x83torii lor au decis s\xc4\x83 fac\xc4\x83 acest lucru. \xc3\x8en regiunea Chianti sunt produse anual mai mult de 8 milioane de cutii de vinuri clasificate de nivel DOC sau superior. Ast\xc4\x83zi, cele mai multe vinuri Chianti se \xc3\xaencadreaz\xc4\x83 \xc3\xaen cele dou\xc4\x83 categorii principale Chianti DOCG, care includ vinul de baz\xc4\x83 originar din Chianti, precum \xc8\x99i din \xc8\x99apte subzone, si Chianti Classico DOCG. \xc3\x8empreun\xc4\x83, aceste dou\xc4\x83 zone Chianti produc cel mai mare volum de vinuri DOC/G din Italia."